Κύριε Πρόεδρε,

Με το με αριθμό πρωτ.773/25-5-2020 έγγραφό σας ανακοινώσατε προς όλα τα μέλη του Συλλόγου μας την διεξαγωγή σεμιναρίου για σήμερα Πέμπτη 28-5-2020 με θέμα «Ασφαλιστική ενημερότητα-Περιπτωσιολογία» και εισηγητές εσάς και τους νομικούς συμβούλους του ΣΣΕΑΠΑΔ κ.κ. Γ. Πούλιο και Β.Αραχωβίτη.

Σας επισημαίνουμε ότι μόλις στις 12-5-2020 επιχειρήσατε εσείς και ο κ. Γ. Πούλιος τη διεξαγωγή σεμιναρίου με το ίδιο θέμα και εντός μίας ώρας από το τέλος του σεμιναρίου εκδόθηκε εγκύκλιος του Υπουργείου Εργασίας που ανέτρεπε αυτά που είχαν ειπωθεί στην εν λόγω παρουσίαση.

Ένα σεμινάριο διέπεται από αρχές και κανόνες, της διεξοδικής και αναλυτικής παρουσίασης του θέματος αλλά και της επίγνωσης των εισηγητών όσον αφορά στις συνέπειες που θα προκύψουν από τη μη ορθή ενημέρωση εκείνων στους οποίους απευθύνεται.

Ένα σεμινάριο διεξάγεται με σκοπό την ασφαλή και έγκυρη ενημέρωση εκείνων στους οποίους απευθύνεται και όχι για κατευνασμό ή απάλειψη δυσάρεστων εντυπώσεων από αντίστοιχο προγενέστερο, όπως εν προκειμένω ή ακόμη χειρότερα για λόγους συνδικαλιστικούς.

Αν πράγματι ο στόχος σας είναι η σοβαρή και ασφαλής επιμόρφωση των μελών μας τότε θα πρέπει με τη βοήθεια των νομικών συμβούλων του συλλόγου μας να καταρτισθεί ένας κατάλογος των περιπτώσεων που χρήζουν είτε υπεύθυνης δήλωσης είτε αποδεικτικού ασφαλιστικής ενημερότητας και στην τελευταία περίπτωση τον συνδυασμό των υποπεριπτώσεων αναλόγως της ιδιότητας των προσώπων που υπόκεινται σε ασφαλιστικές εισφορές και απαντώνται στη συμβολαιογραφική πρακτική, να γίνει διασταύρωση των περιπτώσεων αυτών με τις αρμόδιες υπηρεσίες του Υπουργείου Εργασίας και του ΕΦΚΑ και να αποσταλεί στα μέλη μας εγκύκλιος οδηγία αντάξια επιστημονικού συλλόγου. Αυτό απαιτεί μία εμπεριστατωμένη, έγκυρη και ασφαλής ενημέρωση.

Σε κάθε δε περίπτωση η Διοίκηση του Συλλόγου οφείλει να αποστείλει προς το Υπουργείο Εργασίας και τη Διοίκηση του ΕΦΚΑ εγγράφως τις προτάσεις για τη διόρθωση, τροποποίηση και αποσαφήνιση των συγκεκριμένων διατάξεων προκειμένου επιτέλους να ομαλοποιηθούν οι συναλλαγές.

Μετά ταύτα θεωρούμε ότι μπορεί να διοργανωθεί ένα επιστημονικό σεμινάριο και με προσκεκλημένους που ειδικεύονται επί του συγκεκριμένου θέματος.

Επισημαίνεται ότι η δυσλειτουργία του ηλεκτρονικού συστήματος και η ασάφεια ως προς τη λήψη διαφόρων αποδεικτικών ασφαλιστικής ενημερότητας των υποκειμένων σε ασφαλιστικές εισφορές προσώπων έχει επιφέρει «πάγωμα» στις μεταβιβάσεις, ανασφάλεια στους πολίτες όπως και σε όλους τους συμβολαιογράφους.

Επαναλαμβάνουμε δε πάλι το αίτημά μας για να ζητήσετε άμεσα από το Υπουργείο Εργασίας αναστολή των διατάξεων νόμου 4611/2019 που αφορούν στο αποδεικτικό ασφαλιστικής ενημερότητας μέχρι να ολοκληρωθούν οι δοκιμές των συστημάτων και των πλατφορμών και να εξασφαλιστεί  η απρόσκοπτη  μεταβίβαση ακινήτων και η εύρυθμη λειτουργία των συμβολαιογραφείων.

Κύριε Πρόεδρε,

Επιτέλους τα σεμινάρια και οι ημερίδες πρέπει να είναι αποτέλεσμα σκληρής και σοβαρής δουλειάς αντάξιας του επιστημονικού Συλλόγου μας.

Αθήνα 28-5-2020

Τα μέλη του ΔΣ του ΣΣΕΑΠΑΔ

Ευαγγελία Χριστοπούλου-Σταμέλου

Θεόδωρος Αναγνωστόπουλος

Χριστίνα Μάνδρου

Αλεξάνδρα Αλεξοπούλου

Ελένη Τσερτσιγιάννη

Αργυρώ Σεργάκη